Scorseseu zvijezda na holivudskom “pločniku slavnih” (1/3/03) - 2003-03-01
Hoće li slavni redatelj zvijezdi uskoro pridodati i prvog Oskara?
Redatelj Martin Scorsese još nije dobio Oskara, no ipak se nedavno ovjenčao jednim važnim holivudskim priznanjem – nagrađen je zvijezdom na pločniku slavnih. Scorsese bi uskoro mogao dobiti i toliko dugo čekanog Oskara, jer mu je film “Gangs of New York” u konkurenciji za najbolji film godine. Johnny Grant, zabavljač poznat kao počasni gradonačelnik Hollywooda, predao je slavnom redatelju proklamaciju gradske uprave Los Angelesa, kojim je 28. veljače u Hollywoodu proglašen Dan Martina Scorsesea. Dobivši zvijezdu na “pločniku slavnih”, Scorsese je ušao među najveća imena zabavne scene, kao što su Charlie Chaplin i redatelj D.W. Griffith. Na prigodnoj svečanosti, Scorsese je kazao da je, kada je prvi puta došao u Hollywood 1966, prvo obišao upravo “pločnik slavnih”, na kojem se nalaze imena mnogih holivudskih producenata, glumaca i redatelja. "Mnoga od ovih imena veća su od života. To su ljudi koji su stvorili jezik filma. To su bili pioniri, koji su od avanture izgradili cijelu industriju. Oni su stvorili Hollywood kakav poznamo," komentirao je. Sretnom dobitniku zvijezde čestitali su kolege s druge strane kamere Sharon Stone i Joe Pesci, koji su, zajedno s Robertom De Nirom glumili u Scorseseovom filmu “Casino” iz 1995. Sharon Stone tom je prilikom kazala da je Scorsese zahtjevan redatelj, koji iz glumaca zna izvući ono najbolje. U šali je spomenula da ga glumci iza leđa zovu “papom filma”. Scorsese se, sa svoje strane, prisjetio odrastanja u talijanskoj četvrti Njew Yorka i studija filma na sveučilištu New Yorka, kada mu se uspjeh u Hollywoodu činio kao dalek san. "Nekome poput mene, iz moje četvrti, nije bilo lako reći roditeljima da se želi baviti filmom. To se činilo kao prilično nerazumna ideja. No, jedne sam noći čuo roditelje kako razgovaraju. Živjeli smo u malom stanu, pa se sve čulo. Majka je rekla ocu: “To je potpuna ludost. Možda nešto s njim nije u redu. Ali, dobio je dvije nagrade u školi, pa možda doista ima talenta za film,” sjetio se. Scorsese se također prisjetio kako je s glumcem Harveyem Keitelom svojedobno dijelio stan nedaleko od dijela bulevara Hollywood na kojem se nalazi “pločnik slavnih”. No, zatim se vratio u New York, grad koji je inspirirao njegove filmove poput “Taksista” i “Goodfellas”. U svojoj bogatoj karijeri primio je brojne nagrade, a ove je godine njegova povijesna epopeja “Gangs of New York” nominirana za najbolji flim godine. Iako je do sada pet puta kandidiran za Oskara, do sada ga nije dobio. No, kako kaže, to mu i nije važno. Zapravo, rekao je, drago mu je da Oskara nije dobio kao mladi redatelj, jer bi mu to bilo udarilo u glavu. Ovogodišnji Oskari bit će dodijeljeni 23. ožujka u dvorani Kodak Theater, upravo iza zvijezde Martina Scorsesea na holivudskom “pločniku slavnih”.